גשר גרנל

**גשר גרנל** (בצרפתית: **Pont de Grenelle**) הוא גשר מכוניות החוצה את נהר הסן ומחבר את הרובע החמישה-עשר (בגדה השמאלית) לרובע השישה-עשר (בגדה הימנית).

הגשר נבנה לראשונה ב-1827 והגשר הנוכחי נבנה ב-1968. אורכו 220 מטר והוא בנוי משתי קשתות מרכזיות כשהתמיכה האמצעית הוצבה על האי המלאכותי איל או סין (אי הברבורים), שנבנה במרכז הנהר. בסמוך לבסיס התמיכה שעל אי הברבורים הוצב, ב-1889, העתק מוקטן של פסל החירות.

## שם הגשר
הגשר נקרא על שם קומונה צרפתית בשם גרנל  שהתקיימה עד 1860 על גדות הסן אז נבלעה בעיר פריז.

ב-2016 שונה שם הגשר ל"גשר גרנל-הקדטים של סומיר". שם זה מנציח כ-250 חללי קרב שנערך ביוני 1940 באזור העיר סומיר, על שפת נהר הנהר הלואר בין גרמניה לצרפת במהלך כיבוש צרפת. חללים אלו היו בעיקר קדטים, תלמידי בית הספר לפרשים של סומיר .

## ההיסטוריה של הגשר
### הגשר הראשון
בתחילת המאה ה-19 החל פיתוח עירוני מואץ של אזור על הגדה השמאלית של הסן שנקרא "מישור גרנל"  (שהיה אזור חקלאי אז וכיום הוא ליבו של הרובע החמישה-עשר). כחלק מפיתוח זה עלתה דרישה לבנות גשר על הנהר שיחבר את האזור המתפתח עם הגדה הימנית.

ב-1825 החלה בניית גשר מאבן והוא נחנך במאי 1827 עבור הולכי רגל וכרכרות סוסים. המעבר בגשר היה כרוך בתשלום דמי מעבר שגבתה החברה שבנתה את הגשר. ב-1866 רכשה עיריית פריז את הגשר והפסיקה את גביית דמי המעבר.

לבניית תמיכות הגשר הסתמכו בוניו על האי המלאכותי איל או סין (אי הברבורים) שבנייתו הושלמה באותן שנים.

ב-1873 קרס הגשר.

### הגשר שני
בניית הגשר השני החלה כשנה לאחר קריסת הראשון. מתכנניו יצרו גשר בן שש קשתות העשוי מברזל יצוק כשחלק מעמודי הגשר הוצבו על האי המלאכותי ואחרים שוקעו בקרקעית הסן.

ב-1918, במהלך מלחמת העולם הראשונה, נפלו מספר פגזים בקרבת הגשר כתוצאה מירי מתותח פריז גרמני בקוטר 238 מ"מ.

### הגשר השלישי
באמצע המאה ה-20 בחנו מהנדסים, ממחלקת הגשרים של צרפת , את גשר גרנל ומצאו אותו צר מדי לצורכי התנועה ואת קורות המתכת שלו שבירות. ממצאים אלו הביאו לתכנון גשר חדש.

פרויקט הבנייה החל ב-1966 וחנוכת הגשר התקיימה ב-1968. הגשר נבנה תוך שילוב מתכת ובטון. אורך הגשר 220 מטר והוא כולל חמש קשתות: שתי קשתות, במפתח של 85 מטר כל אחת נבנו מעל המים, קשת בת 20 מטר נבנתה מעל האי ושתי קשתות של 15 מטר כל אחת נבנו בנקודות החיבור ליבשה. רוחב הגשר 30 מטר כשמתוכם 22 מטר יועדו לתחבורה ושמונה מטר להולכי רגל.

## הגשר באומנות
הסגנון המעוצב של הגשר השני משך במאים להשתמש בו לצילום סצנות. כך למשל צולמו במקום סצנות בסרטים מסייה ורדו של צ'ארלי צ'פלין (1947), פיירו המשוגע של ז'אן-לוק גודאר (1965) ועוד.

סצנות צולמו גם על הגשר השלישי כמו למשל בסרט פרנטיק של רומן פולנסקי (1988), בסדרה 10 אחוז ועוד.

הגשר מופיע במספר ציורים של אמנים צרפתיים.

## גלריה

קובץ: Pont de Grenelle - Les Travaux Publics de la France.jpg|תחריט מ-1883 של הגשר השני. בולטת הבנייה המסוגננת של הגשר
קובץ: La Seine au Pont de Grenelle - Paul Gauguin - Wallraf-Richartz-Museum & Fondation Corboud-8631 (without frame).jpg|ציור של פול גוגן מ-1875 של הגשר
קובץ: Liberté aux saules pleureurs.jpg|החיקוי של פסל החירות על אי הברבורים כשמאחוריו גשר גרנל
קובץ: Plaque Pont Grenelle Cadets Saumur - Paris XV (FR75) - 2023-04-13 - 1.jpg|שלט הגשר
קובץ: Pont de Grenelle, 1 March 2014 B.jpg|מבט מהאוויר של הגשר ופסל החירות לידו
קובץ: Under the Pont de Grenelle, Paris 7 February 2016.jpg|חלקו התחתון של הגשר
 

## ביאורים

## לקריאה נוספת

*Jacques Hillairet, Historical Dictionary of the Streets of Paris, Les Éditions de minuit, seventh edition, 1963, vol. 1 (“AK”), “Bridge and Port of Grenelle”, p. 605.


## קישורים חיצוניים

*גשר גרנל, באתר structurae.net 
* גשר גרנל השני, באתר paris1900.lartnouveau.com
* גשר גרנל השלישי, באתר paris1900.lartnouveau.com 
* גשר גרנל, באתר afgc.asso.fr (אגודת המהנדסים של צרפת) 
* גשר גרנל, באתר parisbalade.fr 
* גשר גרנל, באתר audiala.com

## הערות שוליים

גרנל
קטגוריה:הרובע החמישה-עשר של פריז
קטגוריה:הרובע השישה-עשר של פריז